Likumprojekts

**Grozījumi likumā "Par Latvijas valsts ģerboni"**

Izdarīt likumā "Par Latvijas valsts ģerboni" (Latvijas Republikas Saeimas un Ministru Kabineta Ziņotājs, 1998, 7. nr.; 2002, 23. nr.; 2003, 8. nr.; 2006, 15. nr.; Latvijas Vēstnesis, 2012, 104. nr.; 2013, 119. nr.; 2014, 247. nr.) šādus grozījumus:

1. Papildināt 10. panta otro daļu ar otro teikumu šādā redakcijā:

"Administratīvā atbildība par likumā paredzētajā kārtībā neapstiprinātas atribūtikas ar valsts ģerboni izgatavošanu, izplatīšanu vai lietošanu saimnieciskās darbības ietvaros ir noteikta Ģerboņu likumā."

2. Izteikt 13. pantu šādā redakcijā:

"**13. pants.** (1) Par valsts ģerboņa lietošanas noteikumu pārkāpšanu piemēro naudas sodu fiziskajām personām līdz divdesmit astoņām naudas soda vienībām, bet juridiskām personām vai publiskas personas iestādes vadītājam – līdz piecdesmit sešām naudas soda vienībām.

(2) Par valsts ģerboņa lietošanu, maldinot par tā lietotāja juridisko statusu, piemēro naudas sodu fiziskajām vai juridiskajām personām līdz piecdesmit sešām naudas soda vienībām.

(3) Par klajas necieņas izrādīšanu valsts ģerbonim piemēro naudas sodu līdz simt četrdesmit naudas soda vienībām."

3. Papildināt likumu ar 14., 15. un 16. pantu šādā redakcijā:

"**14. pants**. (1) Administratīvā pārkāpuma procesu par šā likuma 13. pantā minētajiem pārkāpumiem uzsāk Valsts policija vai pašvaldības policija.

(2)Administratīvā pārkāpuma lietas sagatavošanu izskatīšanai un administratīvā pārkāpuma lietas izskatīšanu un lēmuma pieņemšanu par šā likuma 13. pantā minētajiem pārkāpumiem veic pašvaldības administratīvā komisija*.*

**15. pants.** Par valsts ģerboņa zaimošanu vainīgās personas saucamas pie kriminālatbildības likumā noteiktajā kārtībā.

**16. pants.** Atbildību par valsts ģerboņa zaimošanu vai klajas necieņas izrādīšanu piemēro neatkarīgi no formas, kādā atveidots valsts ģerbonis (tai skaitā kā ģerboņa attēls vai dekoratīvos nolūkos lietots ģerbonis), ja personas veiktās darbības ir vērstas uz to, lai izrādītu necieņu pret valsts ģerboni vai zaimotu to."

4. Papildināt pārejas noteikumus ar 9. punktu šādā redakcijā:

"9. Šā likuma 10. panta otrās daļas otrais teikums, 13. panta jaunā redakcija, 14., 15. un 16. pants stājas spēkā vienlaikus ar Administratīvo pārkāpumu procesa likumu."

Tieslietu ministra vietā –

vides aizsardzības un

reģionālās attīstības ministrs

Kaspars Gerhards